Ta hüüdis aruri ja sõnaga käskis teda:  "Korda need teod, mida nägid, Niniku Eale:  isand Ninurta Anzu sisse piiras,  Ninurta on kaetud taplusetolmuga,  [kangelane] on kaetud sõjalaagritolmuga,  vinnastas vibu, pilliroonoolega täitis,  vinnastas vibu, pilliroonoole ta poole  kihutas,  see ei jõudnud Anzuni, pilliroonool tuli tagasi,  Anzu hüüdis tema peale:  "Kae pilliroonool, mis sa tuled, tagasi oma tihnikusse,  vibu tüvi oma metsadesse,  vibunöör lamba soolde, suled lindudele tagasi,  siin see, kes hoiab jumalate saatustetahvlit oma käes!"  Kihutas vibunöör nooli, kuid need ei jõudnud ta kehani,  jäi surmvaikseks lahing, katkes võitlus,  lõppesid relvad ja mägede keskel need Anzut ei alistanud."  arur au andis, ülesande  enesele võttis,  lahingu sõnumi kandis Niniku Eale,  kõik, mida isand oli öelnud, Eale kordas:  "Isand Ninurta Anzu sisse piiras,  Ninurta on kaetud sõjalaagritolmuga,  vinnastas vibu, pilliroonoole ta poole kihutas,  see ei jõudnud Anzuni, pilliroonool tuli tagasi,  Anzu hüüdis tema peale:  "Kae pilliroonool, mis sa tuled, tagasi oma tihnikusse,  vibu tüvi oma metsadesse,  vibunöör lamba soolde, suled lindudele tagasi,  siin see, kes hoiab jumalate  saatustetahvlit oma käes!"  Kihutas vibunöör nooli, kuid need ei jõudnud ta kehani,  jäi surmvaikseks lahing, katkes võitlus,  lõppesid relvad ja mägede keskel need Anzut ei alistanud."